L 303/12
LV
Eiropas Savienības Oficiālais Vēstnesis
23.11.2022.
KOMISIJAS DELEĢĒTĀ REGULA (ES) 2022/2290 (2022. gada 19. augusts), ar ko Deleģēto regulu (ES) 2020/2015 groza attiecībā uz dažiem atbrīvojumiem no izkraušanas pienākuma rietumu ūdeņos 2023. gadā
EIROPAS KOMISIJA,
ņemot vērā Līgumu par Eiropas Savienības darbību, ņemot vērā Eiropas Parlamenta un Padomes Regulu (ES) 2019/472 (2019. gada 19. marts), ar ko izveido daudzgadu plānu krājumiem, kurus zvejo rietumu ūdeņos un blakusesošajos ūdeņos, un zvejniecībām, kuras šos krājumus izmanto, un ar ko groza Regulas (ES) 2016/1139 un (ES) 2018/973 un atceļ Padomes Regulas (EK) Nr. 811/2004, (EK) Nr. 2166/2005, (EK) Nr. 388/2006, (EK) Nr. 509/2007 un (EK) Nr. 1300/2008 (1), un jo īpaši tās 13. pantu, tā kā: (1)
Ar Komisijas Deleģēto regulu (ES) 2020/2015 (2) nosaka detalizētus noteikumus par to, kā 2021.–2023. gadā īstenot izkraušanas pienākumu dažās demersālajās rietumu ūdeņu zvejniecībās.
(2)
Saskaņā ar Deleģēto regulu (ES) 2020/2015 daži atbrīvojumi no izkraušanas pienākuma ir provizoriski piemērojami līdz 2022. gada 31. decembrim.
Šajos gadījumos dalībvalstīm, kuras ir tieši ieinteresētas attiecīgo zvejniecību pārvaldībā, pēc iespējas drīzāk, bet ne vēlāk kā 2022. gada 1. maijā bija jāiesniedz papildu zinātniskā informācija, kas pamato konkrēto atbrīvojumu.
Iesniegtie pierādījumi Zivsaimniecības zinātnes, tehnikas un ekonomikas komitejai (ZZTEK) bija jānovērtē līdz 2022. gada 31. jūlijam.
(3)
Ziemeļrietumu ūdeņu dalībvalstis (Beļģija, Īrija, Spānija, Francija un Nīderlande jeb ZRŪ dalībvalstis) iesniedza Komisijai kopīgu ieteikumu 2022. gada 3. maijā.
Kopīgā ieteikuma pārskatīta redakcija tika iesniegta 2022. gada 25. jūlijā.
(4)
Kopīgajā ieteikumā tika prasīts jauns augstas izdzīvotības atbrīvojums attiecībā uz minimālo saglabāšanas references izmēru nesasniegušu jūrasmēli, kuras nozveja ICES 7.e rajonā sešu jūras jūdžu attālumā no krasta, bet ārpus identificētiem zivju mazuļu apgabaliem gūta ar kuģiem, kuru garums nepārsniedz 12 m un kuri izmanto grunts traļus ar traļu durvīm (OTB), kam āmja linuma acs izmērs ir lielāks par 80 mm.
(5)
ZZTEK ņēma vērā lielo sniegtās informācijas daudzumu un skaidrojumus, kas pamato šo atbrīvojumu, un atzina mazo izmetumu apjomu zvejniecībā.
(6)
ZZTEK norādīto iemeslu dēļ, kuriem Komisija piekrīt, atbrīvojums būtu jāpiešķir līdz 2023. gada 31. decembrim.
(7)
Kopīgajā ieteikumā arī prasīts jauns de minimis atbrīvojums attiecībā uz parasto jūrasmēli (Solea solea) – ne vairāk kā 3 % no šīs sugas gada kopējās nozvejas, kuru ICES 7.j un 7.k rajonā guvuši kuģi, kas parastās jūrasmēles zvejā izmanto rāmja traļa TBB zvejas rīku, kura linuma acs izmērs ir 80–119 mm un kurš aprīkots ar flāmu plātni.
(8)
ZZTEK ņēma vērā uzlabojumus, kas panākti, ieviešot selektīvākus zvejas rīkus, un samazinājumu attiecībā uz nepietiekami lielu zivju nevēlamo nozveju.
Pašreizējais izmetumu daudzums ir minimāls.
ZZTEK arī norādīja, ka tiek izstrādāti plāni uzlabot zināšanas par krājumiem, izmantojot ģenētiskus pētījumus, kā rezultātā var gūt labāku izpratni par krājumu ierobežojumiem un lielumu.
ZZTEK uzskatīja, ka tas palīdz noteikt zvejniecību ietekmi un tāpēc koncentrē apsaimniekošanas pasākumu, piemēram, pieprasīto atbrīvojumu no izkraušanas pienākuma, ietekmi.
(1) OV L 83, 25.3.2019., 1. lpp. (2) Komisijas Deleģētā regula (ES) 2020/2015 (2020. gada 21. augusts), ar ko nosaka detalizētus noteikumus par to, kā 2021.–2023. gadā īstenot izkraušanas pienākumu dažās rietumu ūdeņu zvejniecībās (OV L 415, 10.12.2020., 22. lpp.).